2.

Beflyvningen skal foregå på følgende vilkår: 2.1 Mindste antal flyvninger På ruten Helsingfors-Nyslott skal der være tre flyvninger i hver retning på hverdage fra mandag til fredag, dvs. søgnehelligdage og offentlige fridage ikke medregnet. Den tidlige morgenflyvning Nyslott-Helsingfors skal mellemlande i S:t Michel, og den sene aftenflyvning Helsingfors-Nyslott skal mellemlande i S:t Michel. Om lørdagen skal der være mindst én flyvning fra Nyslott til Helsingfors og om søndagen mindst én flyvning fra Helsingfors til Nyslott via S:t Michel. I fridagene omkring jul og andre helligdage kan fartplanen ændres i overensstemmelse med efterspørgslen. 2.2 Kapacitet Hver flyvning skal have en kapacitet på mindst 30 pladser. Den gennemsnitlige kapacitetsudnyttelse på månedsbasis må ikke overstige 80 %. På et fuldt lastet fly skal der under normale vejrforhold være bagage- og lastekapacitet nok til, at der for hver passager kan medføres 8 kg håndbagage og mindst 20 kg bagage i lastrummet. 2.3 Fartplan Mandag til fredag skal man med et morgenfly fra lufthavnene i Nyslott og S:t Michel kunne nå de vigtigste udlandsflyvninger fra Helsingfors-Vanda, og om aftenen skal passagerer fra de vigtigste internationale flyvninger kunne nå tilbage til lufthavnene i Nyslott og S:t Michel. Mandag-fredag skal et morgenfly fra Helsingfors-Vanda ankomme til Nyslott lufthavn senest klokken 8.45. Desuden skal der mandag til fredag afgå et morgenfly fra Nyslott lufthavn med ankomst i Helsingfors-Vanda mellem 8.45 og 9.45. Fra Helsingfors-Vanda skal der være en eftermiddagsafgang tilbage til Nyslott lufthavn, og fra Nyslott lufthavn skal der være en afgang til Helsingfors-Vanda efter fyraften. Fra Nyslott lufthavn skal der være en flyvning til Helsingfors-Vanda lørdag morgen. Om søndagen skal der sent på aftenen være en flyvning fra Helsingfors-Vanda til Nyslott lufthavn via S:t Michel lufthavn. 2.4 Billetpriser Inklusive alle skatter og afgifter må en enkeltbillet mellem Nyslott og Helsingfors højst koste 168 EUR og mellem S:t Michel og Helsingfors højst 163 EUR. Mindst 15 % af det samlede billetsalg skal udbydes som billigere billetter. Luftfartsselskabet skal indgå en interlineaftale for den rute, der er underlagt forpligtelse til offentlig tjeneste, med mindst ét luftfartsselskab, der driver flytrafik fra Helsingfors-Vanda. Interlineaftalen skal indeholde de samme eller tilsvarende betingelser, og til fordeling af indtægterne fra billetsalget skal der anvendes et pro rata-system i overensstemmelse med de internationale regler. Luftfartsselskabet skal indgå interlineaftale på samme eller tilsvarende vilkår med alle luftfartsselskaber, der opererer fra Helsingfors-Vanda og ønsker at indgå en sådan aftale. Luftfartsselskabet skal udlevere de oplysninger om interlineaftalerne og disses vilkår, som Kommunikationsministeriet har brug for til kontrolformål. Luftfartsselskabet skal benytte et internationalt system for billetreservation og -udstedelse i Finland og have indgået en IATA-interlineaftale, som omfatter prisfastsættelse og bagagehåndtering for tilslutningsflyvninger. Oplysninger om billetpriser og fartplan skal fremgå af det internationale reservations- og billetudstedelsessystem. Luftfartsselskabet skal have en samarbejdsaftale om prisfastsættelse for tilslutningsflyvninger med mindst ét selskab, der flyver på udenlandske destinationer fra Helsingfors-Vanda. Til markedsføringen af flyvningerne skal der benyttes mindst ét edb-reservationssystem. 2.5 Beflyvningens kontinuitet Et luftfartsselskab, der vil drive ruteflyvning på denne rute, skal garantere, at ruten vil blive betjent i overensstemmelse med forpligtelsen til offentlig tjeneste mindst frem til udgangen af oktober 2006. Beflyves ruten, uden at ovennævnte forpligtelse til offentlig tjeneste overholdes, kan det medføre administrative eller retslige sanktioner. 2.6 Adgangsforhold for funktionshæmmede Luftfartsselskabet skal sikre, at funktionshæmmedes behov tilgodeses.